পহেলগাম আবহে কাটরা-কাশ্মীর বন্দে ভারত উদ্বোধন অনিশ্চিত!

ওয়েবডেস্ক: কাটরা-কাশ্মীর বন্দে ভারত (Katra-Kashmir Vande Bharat) উদ্বোধন অনিশ্চিত! পহেলগাম আবহে এখন উদ্বোধন নিয়ে কোনও আশার কথা শোনাতে পারছে না প্রশাসন। পহেলগাম (Pahalgam) হামলার জেরে দেশের পরিস্থিতি এখনও অস্থির, এই অবস্থায় কোনও ঝুঁকি নিতে চাইছে না কেন্দ্র সরকার ।

সব মিলিয়ে জঙ্গি হামলার পর কাশ্মীরে (Kashmir) রেল যোগাযোগ ব্যবস্থা বিপর্যস্ত হয়ে পড়েছে ৷ রেল কর্তৃপক্ষের দাবি, পরিস্থিতি স্বাভাবিক হতে আরও কয়েকমাস সময় লাগবে। গত ১৯ এপ্রিল কাটরা-কাশ্মীর বন্দে ভারত উদ্বোধন হওয়ার কথা ছিল। কিন্তু সেই সময় কোনও অজানা কারণে প্রধানমন্ত্রীর এই উদ্বোধন পিছিয়ে দেওয়া হয়। তার পরে ২২ এপ্রিল কাশ্মীরের বৈসারণে জঙ্গি হানার ঘটনা ঘটে।

আরও পড়ুন: নৌসেনার পরে এবার বায়ুসেনা প্রধানের সঙ্গে বৈঠক মোদির

রেলের এক শীর্ষ কর্তার কথায়, এই মুহূর্তে পরিষেবা শুরু করার কোনও লক্ষণ নেই। হয়তো আরও তিন মাস সময় লাগতে পারে। রেল পরিষেবা শুরু করার জন্য একাধিক বিষয় যাচাই করে দেখতে হবে। প্রথমে নিরাপত্তা সংক্রান্ত বিষয়গুলিকে খতিয়ে দেখতে হবে। তার পরেই উদ্বোধনের দিনক্ষণ ঠিক করতে হবে।

পহেলগাম কাণ্ডে নিরাপত্তা বড়সড় প্রশ্নের মুখে এনে দাঁড় করিয়েছে দেশকে। কাশ্মীরে ঘুরতে এসে এতগুলি মানুষের মৃত্যু মানুষ ভুলতে পারছে না।

গোয়েন্দাদের দাবি, কাশ্মীরের একাধিক ছোট-বড় রেল স্টেশনের উপর হামলার পরিকল্পনা রয়েছে জঙ্গি সংগঠনগুলির ৷ এমনকী, উপত্যকার স্থানীয় বাসিন্দা ছাড়া বাইরের রাজ্যের কর্মীদের যাতে কাশ্মীর থেকে অন্যত্র কাজে পাঠিয়ে দেওয়া যায়, সেই বিষয়েও রেলের কর্তাদের আলোচনা সেরেছেন গোয়েন্দারা। পাশাপাশি, স্থানীয় কর্মীরাও যেন নিজেদের এলাকা ছেড়ে অন্য কোথাও যাতাযাত না-করেন, সেই বিষয়েও সতর্ক করা হয়েছে। বাস স্ট্যান্ড, রেল স্টেশন সহ একাধিক জায়গায় নিরাপত্তা বাড়ানো হয়েছে। ৪৮ টি পর্যটন কেন্দ্রও বন্ধ করে দেওয়া হয়েছে।

দেখুন আরও খবর-